32006L0110
L 363/418
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/110/ЕО НА СЪВЕТА
от 20 ноември 2006 година
за адаптиране на Директиви 95/57/ЕО и 2001/109/ЕО в областта на статистиката поради присъединяването на България и Румъния
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Договора за присъединяване на България и Румъния (1), и по-специално член 4, параграф 3 от него,
като взе предвид Акта за присъединяване на България и Румъния, и по-специално член 56 от него,
като взе предвид предложението на Комисията,
като има предвид, че:
(1)
Съгласно член 56 от Акта за присъединяване, когато актовете на институциите остават валидни след 1 януари 2007 г., и изискват адаптиране поради присъединяване и необходимите адаптирания не са предвидени в Акта за присъединяване или в неговите приложения, необходимите актове следва да се приемат от Съвета, освен ако Комисията не е приела първоначалния акт.
(2)
Заключителният акт на Конференцията, която състави Договора за присъединяване, посочва, че високодоговарящите се страни са постигнали политическо споразумение по редица адаптирания на актове, приети от институциите, изисквани поради присъединяване, и приканва Съвета и Комисията да приемат тези адаптирания преди присъединяването, приключени и актуализирани, когато е необходимо, за да имат предвид развитието на правото на Съюза.
(3)
По тази причина Директиви 95/57/ЕО (2) и 2001/109/ЕО (3) следва да бъдат съответно изменени,
ПРИЕ НАСТОЯЩАТА ДИРЕКТИВА:
Член 1
Директиви 95/57/ЕО и 2001/109/ЕО се изменят, както е изложено в приложението.
Член 2
1. Държавите-членки привеждат в сила законовите, подзаконовите и административните разпоредби, необходими, за да се съобразят с настоящата директива, най-късно до датата на присъединяване на България и Румъния към Европейския съюз. Те незабавно изпращат на Комисията текста на тези разпоредби и таблицата на съответствието им с настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на разпоредбите от националното законодателство, които те приемат в областта, уредена с настоящата директива.
Член 3
Настоящата директива влиза в сила при условие и на датата на влизане в сила на Договора за присъединяване на България и Румъния.
Член 4
Адресати на настоящата директива са държавите-членки.
Съставено в Брюксел на 20 ноември 2006 година.